Diewe steel outistiese seun se iPad en 'stem' | Maroela Media
Die Palmer-gesin . Foto: 'n Skermskoot uit die video
'n Gesin van Kalifornië in die VSA het meer as net 'n iPad verloor toe diewe by hul motor ingebreek het.
Joshua Palmer (6) is outisties en volgens sy ouers het hy die iPad gebruik om beter te kan kommunikeer. Joshua se pa het ongeveer 300 dollar (R4 200) vir 'n app (toepassing) betaal wat sy seun help om deur middel van prentjies sinne te bou sodat hy beter by die huis en skool kan kommunikeer.
"Joshua se woordeskat bestaan uit 12 woorde en hierdie app het ontsaglik gehelp met sy kommunikasievermoë," sê Joshua se pa.
Die Palmer-gesin sukkel soms vreeslik om Joshua te verstaan, en dinge is baie moeilik sonder die app.
"Dit is verskriklik as jy jou eie kind soms nie kan verstaan nie. Dit is hartverskeurend," het Joshua se ma tydens 'n onderhoud met 'n Amerikaanse televisienetwerk gesê.
Ongelukkig het hulle nie net 'n duur iPad en app verloor nie, maar moes boonop 100 dollar opdok vir die motor se gebreekte ruit. Die gesin sê dinge is nou moeilik aangesien hulle noodgedwonge volgens 'n streng begroting leef.
diefstal iPad VSA
Egpare gee terugvoer ná 5 dae sonder tegnologie
Jerome de Villiers
Dit is nou hartseer dat iemand so iets sal doen, gelukkig kan die toepassing weer afgelaai word sodra hulle 'n nuwe iPad het